Regsaksie kom oor brandstofprysArgieffoto bloot ter illustrasie. (Foto: Unsplash) Solidariteit ondersoek tans verskeie regsroetes in ŉ poging om die alewige styging in brandstofpryse te bestry. Die organisasie glo die regering, “veral die minister van minerale hulpbronne en energie, Gwede Mantashe”, speel ŉ beduidende rol in die onlangse rekordtoename in brandstofpryse. “Terwyl ons besef dat onstuimige wêreldmarkte en ander faktore soos die wisselkoers steeds die grootste uitwerking op die prys van brandstof het, beteken dit nie dat ons die regering kan verskoon daarvoor dat hy pryse selfs nog hoër dwing met ondoeltreffende regulasies nie. Dit is juis in sulke rampspoedige tye waarin stappe ten sterkste genoodsaak word,” sê Theuns du Buisson, ekonomiese navorser verbonde aan die Solidariteit Navorsingsinstituut (SNI). Motoriste betaal nou R24,17 per liter vir 95-oktaan-petrol nadat dié prys vroeër vandeesweek met R2,33 per liter gestyg het. Die prys van 93-oktaan-petrol het met R2,43 per liter gestyg terwyl die prys van diesel met R1,10 per liter opgestoot is. Die regering het wel besluit om die R1,50-verlaging van die brandstofheffing te verleng. Dié verlaging is einde Maart ingestel as ŉ manier om verligting aan verbruikers te gee wat toe reeds gesteier het onder stygende pryse. Theuns du Buisson, ekonomiese navorser by die Solidariteit Navorsingsinstituut. (Foto: Solidariteit/Facebook) Solidariteit sê egter nou die tydelike verligting is “onvoldoende, kortsigtig en op lang termyn selfs skadelik”. “Die tydelike verligting wat die minister voorstel, is ŉ korttermynoplossing wat op lang termyn uiters skadelike gevolge vir die fiskus inhou. Dit hanteer boonop nie die strukturele probleme in Suid-Afrika se brandstofmark nie. Volhoubare verligting lê daarin om die regering se wurggreep op die brandstofwaardeketting te verbreek sonder om nóg druk op ŉ reeds wankelrige staatskas te plaas.” Solidariteit voer voorts aan dat die regering deur sy regulatoriese en administratiewe besluite ŉ buitensporige en onregmatige invloed op brandstofprysbepaling geniet, en dat hy hierdie invloed uitoefen ten koste van gewone Suid-Afrikaners deur pryse kunsmatig hoër te dwing. “Dat ons regering te midde van hemelhoë inflasie, stygende werkloosheid en bykans alomteenwoordige armoede steeds voortgaan met die vasstelling en ongeregverdigde verhoging van brandstofpryse is ondenkbaar, onbillik en irrasioneel. Dit kan nie daar gelaat word nie. Ons reik al geruime tyd uit na die regering met die oog op oplossings in hierdie verband, maar hy gaan ongestoord op sy weg voort. “Ondanks ondernemings wat in die parlement en in die media gegee is om te dereguleer, het die departement nie by sy woord gehou nie. Ons moet ons derhalwe nou tot die howe wend vir oplossings om die regering te dwing om tot aksie oor te gaan.”